CELEX: 32012D0714
Language: ro
Date: 2012-11-21 00:00:00
Title: 2012/714/UE: Decizia Comisiei din 21 noiembrie 2012 de confirmare a participării Lituaniei la cooperarea consolidată în domeniul legislației aplicabile divorțului și separării de drept

22.11.2012   
            
            
               RO
            
            
               Jurnalul Oficial al Uniunii Europene
            
            
               L 323/18
            
         DECIZIA COMISIEI
   din 21 noiembrie 2012
   de confirmare a participării Lituaniei la cooperarea consolidată în domeniul legislației aplicabile divorțului și separării de drept
   (2012/714/UE)
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 328 alineatul (1) și articolul 331 alineatul (1),
   având în vedere Decizia 2010/405/UE a Consiliului din 12 iulie 2010 de autorizare a unei forme de cooperare consolidată în domeniul legislației aplicabile divorțului și separării de drept (1),
   având în vedere Regulamentul (UE) nr. 1259/2010 al Consiliului din 20 decembrie 2010 de punere în aplicare a unei forme de cooperare consolidată în domeniul legii aplicabile divorțului și separării de corp (2),
   având în vedere faptul că Lituania și-a notificat intenția de a participa la cooperarea consolidată în domeniul legislației aplicabile divorțului și separării de drept,
   întrucât:
   
               (1)
            
            
               La data de 12 iulie 2010, Consiliul a decis să autorizeze cooperarea consolidată între Belgia, Bulgaria, Germania, Spania, Franța, Italia, Letonia, Luxemburg, Ungaria, Malta, Austria, Portugalia, România și Slovenia în domeniul legislației aplicabile divorțului și separării de drept.
            
         
               (2)
            
            
               La data de 20 decembrie 2010, Consiliul a adoptat Regulamentul (UE) nr. 1259/2010 de punere în aplicare a unei forme de cooperare consolidată în domeniul legii aplicabile divorțului și separării de corp.
            
         
               (3)
            
            
               Lituania și-a notificat intenția de a participa la cooperarea consolidată în domeniul legislației aplicabile divorțului și separării de drept prin scrisoarea din data de 25 mai 2012, pe care Comisia a înregistrat-o la data de 19 iunie 2012.
            
         
               (4)
            
            
               Comisia observă că Decizia 2010/405/UE nu impune condiții speciale de participare la cooperarea consolidată în domeniul legislației aplicabile divorțului și separării de drept și că participarea Lituaniei ar trebui să sporească beneficiile acestei cooperări consolidate.
            
         
               (5)
            
            
               Participarea Lituaniei la cooperarea consolidată în domeniul legislației aplicabile divorțului și separării de drept ar trebui, prin urmare, să fie confirmată.
            
         
               (6)
            
            
               Comisia ar trebui să adopte măsuri tranzitorii pentru Lituania, care sunt necesare în vederea aplicării Regulamentului (UE) nr. 1259/2010.
            
         
               (7)
            
            
               Regulamentul (UE) nr. 1259/2010 ar trebui să intre în vigoare în Lituania în ziua următoare publicării prezentei decizii în Jurnalul Oficial al Uniunii Europene,
            
         ADOPTĂ PREZENTA DECIZIE:
   Articolul 1
   Participarea Lituaniei la cooperarea consolidată
   (1)   Se confirmă participarea Lituaniei la cooperarea consolidată în domeniul legislației aplicabile divorțului și separării de drept, autorizată prin Decizia 2010/405/UE.
   (2)   Regulamentul (UE) nr. 1259/2010 se aplică Lituaniei în conformitate cu prezenta decizie.
   Articolul 2
   Informații care trebuie furnizate de Lituania
   Până la 22 august 2013, Lituania transmite Comisiei dispozițiile sale naționale, dacă este cazul, cu privire la:
   
               (a)
            
            
               cerințele formale pentru acordurile privind alegerea legii aplicabile în temeiul articolului 7 alineatele (2)-(4) din Regulamentul (UE) nr. 1259/2010; și
            
         
               (b)
            
            
               posibilitatea de a desemna legea aplicabilă în conformitate cu articolul 5 alineatul (3) din Regulamentul (UE) nr. 1259/2010.
            
         Articolul 3
   Dispoziții tranzitorii pentru Lituania
   (1)   Regulamentul (UE) nr. 1259/2010 se aplică Lituaniei numai în ceea ce privește acțiunile judiciare intentate și acordurile menționate la articolul 5 din Regulamentul (UE) nr. 1259/2010 încheiate începând cu 22 mai 2014.
   Cu toate acestea, un acord privind alegerea legii aplicabile încheiat înainte de 22 mai 2014 produce, de asemenea, efecte în Lituania, cu condiția ca acesta să fie conform cu articolele 6 și 7 din Regulamentul (UE) nr. 1259/2010.
   (2)   În Lituania, Regulamentul (UE) nr. 1259/2010 nu aduce atingere acordurilor privind alegerea legii aplicabile încheiate în conformitate cu legea statului membru participant pe teritoriul căruia se află instanța sesizată înainte de 22 mai 2014.
   Articolul 4
   Intrarea în vigoare și data aplicării Regulamentului (UE) nr. 1259/2010 în Lituania
   Regulamentul (UE) nr. 1259/2010 intră în vigoare în Lituania în ziua următoare publicării prezentei decizii în Jurnalul Oficial al Uniunii Europene.
   Regulamentul (UE) nr. 1259/2010 se aplică Lituaniei începând cu 22 mai 2014.
   Articolul 5
   Intrarea în vigoare
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   
      Adoptată la Bruxelles, 21 noiembrie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 189, 22.7.2010, p. 12.
   
      (2)  JO L 343, 29.12.2010, p. 10.